钦定古今图书集成/方舆汇编/职方典/第1397卷 > 《驭蛮序》孙成名
## 钦定古今图书集成/方舆汇编/职方典/第1397卷 > 《驭蛮序》孙成名

蛮俗虽殊，而大都尚鬼。古称要服，惟要约之耳。秦时
与蛮盟曰：“秦犯蛮，输黄龙二双；蛮犯秦，输清酒一锺。”
蛮人信焉。汉武开西南，而牂牁之蛮始通中国，第啖
以汉财物，令相结约，自为葆就耳。东京时，零陵、长沙
之蛮啸呼于山陬，九真、南海之蛮鼓动于海澨，而苍
梧、象郡亦罹其荼毒。然稍更易郡守，驭以恩威，终无
“梗者。唐天宝中，边臣鲜于仲通等挑边衅，而西南诸
蛮骚然发动矣。西原蛮居邕、桂西，而黄氏、侬氏最强。
贞元十年，黄洞首领黄少卿者攻邕管，陷十三州，而
经略使阳旻、观察使裴行立等请兵捕击，徼幸有功，
更三岁，妄奏斩获二万，以罔天子。”自是邕、容两道痍
伤疾疫，死者十八。兵部侍郎韩愈数裴行立、阳旻罪，
请因改元遣官宣谕，上不纳。其后，石江诸郡岁罢于
兵，太和中，邕管节度使辛谠遣使持牛酒赍美货啖
二洞首领，与之通驩，并遗其母衣服。母，贤者也，让其
子，始罢兵。宋时有侬智高者，知广源州，擅山泽之利，
遂招纳亡命，率众五千，沿郁江东下，攻破邕州，执知
州陈珙害之。时天下久安，兵起仓卒，守将多弃城遁，
故智高所向得志，破横、桂、浔、龚、藤、梧、昭、宾八州。朝廷
命狄青为宣抚使，督诸军讨之，智高大败，夜焚城遁，
岭南始平。乾道间，范成大帅广西，以恩信结诸猺，为
开博易场，时劳遣之。诸猺纳款云：“某等充山职，当钤
束家丁。男持棒，女把麻，任从出入。上有太阳，下有地
宿。不得对好翻非。偷寒送煖。上山同路，下水同船，男
儿带刀同随。盗贼不用此款者，并依山例。”山例者，杀
戮也。自是猺无叛者。明洪武元年，平章杨璟等平广
西，班师还。上问两江边务，璟言：蛮性顽犷，难以文治，
当临以兵。上曰：“彝习虽殊，然好生恶死等耳。待以至
诚，岂有梗化者？”因遣中书照磨蔺以权赍诏谕左右
两江谿峒官民。五年命韩观为桂林卫都指挥。象州
等处叛贼方炽，观败之，掩而歼焉，自是警报渐稀。永
乐初，浔、桂、柳蛮寇为乱，上遣郎中徐子良赍敕抚安，
复业者二百六十四户，而命韩观讨其不率者。观用
法严明，诸蛮震惧。然性嗜杀，多及无辜，人亦以此少
之。观没后，继之者为顾兴祖。时宜山诸贼攻劫州县，
杀御史诸璞，夺其印。二年之间，叛者四起，兴祖分兵
败之，终不能制也。自永乐间征安南，岁岁征发广西，
从征健卒殁行间者相续，有告急，辄请征召践更，卒
不耐其水土，又多物故，于是营伍单弱，益启戎心。宣
德初，冨川、忻城诸猺不靖，旋讨旋叛。上因敕都督山
云代兴祖。云至，申明号令，大小十馀战，皆以身先士
卒。其驭诸将尤严，故每战辄克，诸蛮震慑。自云而后，
诸将官养安而已。“正统、成化间，两江、桂、平诸处，无日
不被兵，而藤峡尤剧，梧、浔郡邑被其蹂躏，民几为墟。”
上因从廷臣议，设总督，开府梧州。都御史韩雍特受
推毂，卒歼巨魁，厥功烂焉。然赏功无几，而《羽书》复闻
矣。初，粤东西各有内官镇守，自梧开制府，复设总督。
内臣与督臣、勋臣更相持衡若鼎足，然意见参商，贤
者无所施其才，而愚者益与之为市。报者未必功，功
者未必报，而诸郡益以多事矣。嘉靖初，田州煽乱，起
新建伯王守仁于家，命总两粤军事。守仁故尚奇略，
赦田州罪不问，而藉其力以破藤峡八寨诸巢穴。及
守仁去后，贼益鸱张，据古田，入会城，剽《藩藏》而夺之
金，文武大吏为其所戕。后上罢镇守诸臣，复从科臣
议，罢勋官，而制府之权始重。隆庆初，以粤西多警，增
设巡抚。自是督、抚二臣，各一乃心，文臣协策，武臣宣
力，古田、府江以及十寨诸薮，悉以次荡平。